  Майя Бывальцева Пётр Захаровлэн пьесаезъя спектакль пуктӥзы, Богдан Анфиногеновлэн кырӟанэзлы клип дасязы, быдӟым крезь но кубыз лэсьтӥзы пиналъёс «Шундыкар» лагерьын. 11 ӧръёсъя кылдытэм котькудӥз отряд аспӧртэм ужзэ возьматӥз. Иворъёсъя «Удмуртия» агентстволы со сярысь вераз лагерез радъясь удмурт егитъёслэн «Шунды» огазеяськонзылэн тӧроез Ольга Тронина. «Дыр вуиз!» ӧтён улсын 24-тӥез «Шундыкар» смена 18–27 гудырикошконэ Ижкар вӧзысь «Ёлочка» лагерьын ортчиз. Отын Удмуртиысь, Башкортостанысь, Татарстанысь, Марий Элысь, Пермь шаерысь 130 нылъёс но пиос тодонлыкъёссэс муромытӥзы, быгатонлыкъёссэс волятӥзы, выль эшъёс шедьтӥзы. Соос понна 11 ӧръёсъя дышетон радъямын вал: суредан, видеоискусство, литература, театр, крезьгуро инструментъёсты лэсьтон, фольклор, эстрада, тележурналистика, дӥськут дизайн, эктон, крезьгуран. «Сменаысь ӧнерчиосын ӵош котькуд отряд творчествоя яркыт сюресэз ортчиз. Солы йылпумъян луиз пиналъёслэн концертсы но быдэстэм ужъёсынызы тодматон. «Фольклор» отряд сӥзьыл юмшан йылолэз дасяз. Театралъёс Пётр Захаровлэн пьесаезъя спектакль пуктӥзы, сое учкыса, быдэс зал синвуаськиз. «Видеоискусство» отрядысь пиналъёс сценаристлэн, операторлэн, режиссёрлэн но монтажёрлэн ужезлы дышетскыса, ӧнерчизы Владислав Степанов валтэм улсын Богдан Анфиногеновлэн кырӟанэзлы зэмос клип кылдытӥзы. «Крезь лэсьтон» отрядысь пиос быдӟым крезь но кубыз лэсьтӥзы», — вераз Ольга Тронина. Журналистъёс тодмо телепрограммаослы удмурт кылын пародиос кылдытӥзы, архивысь видеосюжетъёсын ужазы, возьматӥзы, кыӵе вал «Шундыкар» 20 ар талэсь азьло. «Эстрада» отряд удмурт мюзиклэн паймытӥз, нош суредасьёс — аспӧртэм адӟытонэн. Дизайнеръёс «Вукарнан» этно-коллекция кылдытӥзы, нылъёс дӥськут возьматыны, шонер буяськыны дышетскизы. Литераторъёс видеокылбуръёсын шумпоттӥзы, хореографъёс пӧртэм интыосын улӥсь удмуртъёслэсь эктонъёссэс возьматӥзы, нош крезьгурасъёс крезез но гитараез огазеяны быгатӥзы. Смена дыр темалы сӥземын вал бере, пиналъёс историлэн пӧртэм вакытъёсаз вуылӥзы. Кылсярысь, 19-тӥ даурысь балын тужгес устолыко нылашез бырйизы, Совето Союзысь стилягаослэн ӝытазы пыриськизы, возёслы тӧроез бырйизы. Пӧртэм ужрадъёсы пыриськыса, нылъёс но пиос бонусъёс — часъёс басьтӥзы. 10 нунал ӵоже тужгес трос часъёс люказы пинал суредасьёс. Тегъёс: Мерлык Лулчеберет Дышетон Ижкар Удмуртия пиналъёс Шунды шутэтскон крезьгур  